**Najkrajšia inklúzia: V unifikovanom stolnom tenise sme získali zlato!**

**19. marec 2019 Abú Zabí – K najsledovanejším disciplínam na Svetových letných hrách Špeciálnych olympiád patria zápasy v unifikovaných športoch, kde v tímoch hrajú športovci s aj bez mentálneho postihnutia. Slovensku veľkú radosť urobil tandem Matúš Mikle a Markus Tonkovič, ktorí v stolnom tenise získali zlato.**

Boj o šťastnú siedmu zlatú slovenskú medailu dopadol výborne, unifikovaní stolní tenisti vo finálovom zápase porazili Rusko na sety 3:1. *,,Bol to výborný zápas, snažili sme sa a urobili sme maximum preto, aby sme zvíťazili. Zlatá medaila je fantázia, o tom som sníval, byť zlatý,*“ povedal **Matúš Mikle (27), športovec Špeciálnych olympiád**. *,,Tieto hry sú pre mňa zážitkom, spoznal som nových ľudí, skvelé podujatie,“* doplnil Mikle. Tandem s **unifikovaným partnerom** **Markusom Tonkovičom (20)** tvorí už päť rokov. *,,S Matúšom si rozumieme, dosť veľa spolu trénujeme a mali sme možnosť sa na tieto hry dobre pripraviť. Chceli sme zabojovať a sme šťastní, že sa to podarilo a máme zlato,“* dodal Tonkovič.

Pekný výsledok dosiahli aj naši unifikovaní futbalisti, ktorí po dramatickom zápase s Čile obsadili konečné 4. miesto, pričom sa dostali do skupiny s najsilnejšími krajinami turnaja. Darilo sa však unifikovaným volejbalistom, ktorí po výhre nad Českom 2:0 budú zajtra bojovať o zlato. *,,My sme prestali o integrovaní ľudí s mentálnym postihnutím hovoriť, my inklúziou žijeme. A niet lepšej cesty ako tej, v ktorej sa svety ľudí s a bez mentálneho postihnutia stretávajú. Výborným nástrojom inklúzie je práve unifikovaný šport,*” uviedla **Eva Gažová, národná riaditeľka Špeciálnych olympiád Slovensko**.

**Združenie Špeciálnych olympiád Slovensko**

Vzniklo v roku 1993 s cieľom poskytovať celoročný cyklus súťaží a tréningov v športových disciplínach ako atletika, plávanie, gymnastika, futbal, volejbal, cyklistika, zjazdové lyžovanie, bežecké lyžovanie, tenis, stolný tenis, pozemný hokej, boccia, krasokorčuľovanie, snežnice a iné. Špeciálne olympiády Slovensko sú členom Special Olympics International a Slovenského olympijského výboru.

Logo Special Olympics tvorí päť postáv v kruhu, ktorý reprezentuje svet. Postavy sú symbolom športovca, rodiča, trénera, podporovateľa a dobrovoľníka, lebo len vďaka spolupráci všetkých uvedených dokážu Špeciálne olympiády napĺňať svoj cieľ.